CELEX: 32021D0839
Language: lv
Date: 2021-05-20 00:00:00
Title: Padomes Lēmums (ES) 2021/839 (2021. gada 20. maijs) par nostāju, kas Eiropas Savienības vārdā jāieņem Transporta kopienas Reģionālajā pārvaldības komitejā attiecībā uz noteiktiem Transporta kopienas administratīvajiem un personāla jautājumiem

26.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 185/27
               
            
         PADOMES LĒMUMS (ES) 2021/839
         (2021. gada 20. maijs)
         par nostāju, kas Eiropas Savienības vārdā jāieņem Transporta kopienas Reģionālajā pārvaldības komitejā attiecībā uz noteiktiem Transporta kopienas administratīvajiem un personāla jautājumiem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu un 100. panta 2. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Transporta kopienas dibināšanas līgums (“TCT”) Savienības vārdā tika apstiprināts 2019. gada 4. martā ar Padomes Lēmumu (ES) 2019/392 (1) un stājās spēkā 2019. gada 1. maijā.
                  
               
                     (2)
                  
                  
                     Reģionālā pārvaldības komiteja tika izveidota ar TCT, lai nodrošinātu TCT pārvaldību un pienācīgu īstenošanu. TCT nosaka, ka Reģionālajai pārvaldības komitejai ir jāpieņem noteikumi par Transporta kopienas Pastāvīgā sekretariāta darbinieku darba nosacījumiem un lēmums, ar kuru precizē budžeta izpildes procedūru.
                  
               
                     (3)
                  
                  
                     Reģionālajai pārvaldības komitejai drīzumā ir jāpieņem lēmumus par izdevumu kompensēšanu personām ārpus Transporta kopienas Pastāvīgā sekretariāta, kuras ir uzaicinātas piedalīties Transporta kopienas sanāksmēs, Transporta kopienas Pastāvīgā sekretariāta darbinieku ceļa un pārcelšanās izmaksu kompensēšanu saistībā ar stāšanos amatā vai dienesta attiecību izbeigšanos, un Transporta kopienas iemaksu Transporta kopienas Pastāvīgā sekretariāta darbinieku veselības, bezdarba, pensiju un invaliditātes apdrošināšanā.
                  
               
                     (4)
                  
                  
                     Ir lietderīgi noteikt nostāju, kas Savienības vārdā ir jāieņem Reģionālajā pārvaldības komitejā, jo šādi lēmumi ir vajadzīgi, lai nodrošinātu Transporta kopienas Pastāvīgā sekretariāta pienācīgu funkcionēšanu, un tie būs Savienībai saistoši,
                  
               IR PIEŅĒMUSI ŠO LĒMUMU.
         
            1. pants
            
               1.   Nostājas, kas Eiropas Savienības vārdā ir jāieņem Reģionālajā pārvaldības komitejā, kas izveidota ar Transporta kopienas dibināšanas līgumu, attiecībā uz noteikumiem par turpmāk minētiem jautājumiem, pamatā ir atbilstoši Reģionālās pārvaldības komitejas lēmumu projekti (2):
               
                           a)
                        
                        
                           izdevumu kompensēšana personām ārpus Transporta kopienas Pastāvīgā sekretariāta, kuras ir uzaicinātas piedalīties Transporta kopienas sanāksmēs;
                        
                     
                           b)
                        
                        
                           Transporta kopienas Pastāvīgā sekretariāta darbinieku ceļa un pārcelšanās izmaksu kompensēšana saistībā ar stāšanos amatā un dienesta attiecību izbeigšanos; un
                        
                     
                           c)
                        
                        
                           Transporta kopienas iemaksa Transporta kopienas Pastāvīgā sekretariāta darbinieku veselības, bezdarba, pensiju un invaliditātes apdrošināšanā.
                        
                     
            
               2.   Savienības pārstāvji Reģionālajā pārvaldības komitejā var vienoties par nelielām izmaiņām 1. punktā minētajos lēmumu projektos bez Padomes papildu lēmuma.
            
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 20. maijā
            
               
                  Padomes vārdā –
               
               
                  priekšsēdētājs
               
               A. SANTOS SILVA
            
         
         
            (1)  Padomes Lēmums (ES) 2019/392 (2019. gada 4. marts) par to, lai Eiropas Savienības vārdā noslēgtu Transporta kopienas dibināšanas līgumu (OV L 71, 13.3.2019., 1. lpp.).
         
            (2)  Skatīt dokumentu ST 8040/21 http://register.consilium.europa.eu.